Ramaphosa onderneem om spoorwegdiens te verbeterFoto: Songezo Ndlendle/ANA Pres. Cyril Ramaphosa het homself daartoe verbind om die spoorwegbedryf te verbeter, wat die afgelope paar jaar onder kritiek deurgeloop het as ŉ swak en ondoeltreffende diens. Ramaphosa het Dinsdagoggend die sentrale treinstasie in Kaapstad besoek. “Ek het onlangs op ŉ trein in Soshanguve geklim en gehoop om binne ongeveer 30 minute in Pretoria te wees. Dit het egter drie ure lank geduur. Die trein het aanvanklik laat opgedaag en was oorvol en die mense wat vervoer word, was gefrustreer, maar hulle het vir my gesê dis hulle daaglikse ervaring.” Hy was in Kaapstad vir die bekendstelling van nuwe treine van die Passasierspooragentskap van Suid-Afrika (Prasa). “Ek het belowe dat ons seker gaan maak dat ons treine betyds is. Ek het dit met die minister, die voorsitter van die raad en die bestuur bespreek. Dit gaan vinnig iets van die verlede wees, want ons gaan die spoorwegvervoer verbeter. Ons gaan seker maak dat treine betyds opdaag en dat dit nie oorvol is nie, en die belangrikste van als – dit gaan veilig wees.” Foto: Songezo Ndlendle/ANA Ramaphosa het gesê dit sal “sonder versuim” gebeur. “Ek is vandag hier in Kaapstad om dié trein bekend te stel wat in Gauteng vervaardig is by die Gibela-fabriek.” Alan Winde, LUR vir gemeenskapsveiligheid en premierskandidaat van die DA, het egter Ramaphosa se besoek veroordeel en gesê dit is “niks anders nie as ŉ politieke uitspraak wat geen beduidende verskil sal maak nie”. “Ek het vandag (Dinsdag) Mitchell’s Plain-treinstasie besoek om die DA se plan voor te lê vir ŉ doeltreffende spoorwegdiens wat werk en wat volgens die tydrooster werk. Dié stasie is een van die grootste in Kaapstad en is veronderstel om vol pendelaars te wees, maar dit is byna leeg. Hierdie Mitchell’s Plain-stasie is byna verlate. Aanwysingsborde werk nie en baie min passasiers gebruik die treine. Tydens my besoek vandag het slegs een trein het in die oggend opgedaag. Die volgende trein is vir laatmiddag geskeduleer,” het Winde in ŉ verklaring gesê. Winde het bygevoeg die provinsie het ongeveer 88 treine nodig om ŉ behoorlike spoorwegdiens te bedryf, maar teen Oktober verlede jaar was slegs 36 treine beskikbaar. “Dis nie net bloot statistiek nie, dit het ŉ werklike en langdurige impak op pendelaars. Treine wat vertraag word of gekanselleer word, kan daartoe lei dat passasiers hul werk verloor en verhoed hulle om skool te gaan. Veiligheid op die treine, op die platforms en buite die stasies bestaan byna glad nie. Minstens 32 persone is op en rondom treine vermoor en tog is daar sedert 2015 geen werkende kringtelevisiekameras nie. Dit is onaanvaarbaar dat inwoners, wat op treine staatmaak, vir hul lewens moet vrees elke keer wanneer hulle op ŉ trein klim. Dit is hoekom byna 250 000 persone wat vroeër van die treine gebruik gemaak het, dit nie meer kan doen nie, en nou verskuif die verkeersdruk na ons paaie in busse, taxi’s en motors.”